Selgus, et mustad ja mustavalgekirjud kassid on loomade varjupaikades teist värvi kiisudest märksa vähem populaarsed ning peavad endale uut kodu märksa kauem ootama.
Kirke Roosaar Tartu koduta loomade varjupaiga projektijuht Kirke Roosaar selgitab, et must kass võib oodata uut kodu pool aastat, enamasti pääseb varjupaigakass koju kuu ajaga, vahendas Kanal 2 ajakirjanduslik telemagasin «Radar».
Seda peamiselt seepärast, et mustad kassid on ebausu objektiks, inimesed ei taha neid võtta.
Folklorist Marju Kõivupuu rääkis, et vanasti usuti, et vanakurat ilmub musta kassi kujul.
«Uskumuste juured on kaugel ja sügaval inimeste mõtlemises kinni, uskumus, et must kass toob halba õnne, kui läheb üle tee, on väga vana,» kinnitas Kõivupuu.
See mustade kasside hirm kandub varjupaigas üle ka koertele, ka musta värvi koerad ootavad uut omanikku keskmisest kauem.